Nacrt Pravilnika o provedbi postupaka jednostavne nabave Općine Stankovci


               [image: ]
REPUBLIKA HRVATSKA 
ZADARSKA ŽUPANIJA 
[image: ]OPĆINA STANKOVCI
Općinsko vijeće 

KLASA: 024-02/26-02/06
URBROJ: 2198-30-01-26-2
Stankovci, 22. srpnja 2026. godine 

Na temelju članka 15. stavak 2. Zakona o javnoj nabavi („Narodne novine“ broj 120/16, 114/22 i 48/26) i članka 28. Statuta Općine Stankovci („Službeni glasnik Općine Stankovci“, broj 1/18 i 1/21), Općinsko vijeće Općine Stankovci na svojoj 9. sjednici koja je održana dana 22. srpnja 2026. godine, donosi 

PRAVILNIK
o provedbi postupaka
jednostavne nabave Općine Stankovci
 
I. TEMELJNE ODREDBE 

Članak 1.
(1) Ovim se Pravilnikom uređuju postupci, pravila i uvjeti za nabavu robe i usluga te provedba projektnih natječaja Općine Stankovci (u daljnjem tekstu: Naručitelj) čija je procijenjena vrijednost bez poreza na dodanu vrijednost (u daljnjem tekstu: procijenjena vrijednost) manja od 50.000,00 eura te za nabavu radova čija je procijenjena vrijednost manja od 100.000,00 eura (u daljnjem tekstu: jednostavna nabava), na koju se, sukladno odredbi članka 12. stavak 1. Zakona o javnoj nabavi (u daljnjem tekstu: ZJN 2016), isti ne primjenjuje.

(2) U provedbi postupaka jednostavne nabave osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, koji uređuju područja djelatnosti povezane s pojedinim predmetom nabave. 

(3) Pojmovi koji se koriste u ovom Pravilniku, a imaju rodno značenje koriste se neutralno i odnose se jednako na muški i ženski spol.

Članak 2.
(1) U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ukoliko je potrebno.

(2) Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (dalje u tekstu: EOJN RH), modul jednostavna nabava, Internet (portal Naručitelja, odnosno njegova internetska stranica), elektronička pošta i drugi elektronički sustavi koji omogućuju dokazivu komunikaciju.




II. NAČELA I ANALIZA TRŽIŠTA

Članak 3.
(1) U primjeni ovog Pravilnika, Naručitelj je u odnosu na sve gospodarske subjekte obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(2) Jednostavna nabava ne smije biti osmišljena s namjerom izbjegavanja primjene ZJN, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

(3) Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava.

Članak 4.
(1) U svrhu pripreme postupaka jednostavnih nabava Naručitelj provodi analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koji utječu na uvjete nabave.

(2) Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja.

(3) Informacije prikupljene analizom tržišta ne smiju dovesti do narušavanja tržišnog natjecanja niti do povrede načela zabrane diskriminacije, transparentnosti i jednakog postupanja prema gospodarskim subjektima.

(4) Analiza tržišta može se provesti putem internetskog istraživanja tržišta, prethodnog savjetovanja s gospodarskim subjektima, prikupljanjem informativnih ponuda ili na drugi primjeren način.

III. SPRJEČAVANJE SUKOBA INTERESA 

Članak 5.
(1) Na sve postupke jednostavne nabave koji se provode na temelju ovoga Pravilnika na odgovarajući način primjenjuju se odredbe članaka 75. do 83. Zakona kojima se uređuju sprječavanje, prepoznavanje i uklanjanje sukoba interesa.
(2) Predstavnici naručitelja iz članka 76. stavka 2. Zakona, kao i ovlaštene osobe naručitelja koje sudjeluju u pripremi i provedbi postupka jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. Zakona.
(3) U slučaju saznanja o postojanju sukoba interesa, predstavnik naručitelja odnosno ovlaštena osoba naručitelja obvezna je odmah, a najkasnije dan nakon saznanja, izuzeti se iz provedbe postupka i o tome obavijestiti čelnika naručitelja, koji postupa sukladno članku 81. Zakona.
(4) Tijelo nabave vodi i ažurira popis gospodarskih subjekata s kojima je predstavnik naručitelja u sukobu interesa.

IV. PLAN NABAVE, REGISTAR UGOVORA I OKVIRNIH SPORAZUMA

Članak 6.
(1) Postupci jednostavne nabave trebaju biti usklađeni s Planom nabave Naručitelja te nije 
dozvoljeno cijepanje predmeta nabave s namjerom izbjegavanja primjene ZJN 2016  ili odredbi ovog Pravilnika. 

(2) U Planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura. 

(3) Plan nabave i registar ugovora, kao i sve njihove kasnije promjene objavljuju se u Elektroničkom oglasniku javne nabave Republike Hrvatske (u daljnjem tekstu: EOJN RH).


V. VRSTE POSTUPKA JEDNOSTAVNE NABAVE 

Članak 7.
(1) Vrsta i provedba postupka jednostavne nabave prema ovom Pravilniku utvrđuju se na sljedeći način: 
· Postupak jednostavne nabave procijenjene vrijednosti manje od 15.000,00 eura; 
· Postupak jednostavne nabave procijenjene vrijednosti jednake ili veće od 15.000,00 eura, a manje od 25.000,00 eura za nabavu robe i usluge odnosno manja od 45.000,00 eura za nabavu radova; 
· Postupak jednostavne nabave procijenjene vrijednosti jednake ili veće od 25.000,00 eura, a manje od 50.000,00 eura za robu i usluge, odnosno jednaka ili veća od 45.000,00 eura a manje od 100.000,00 eura za radove. 
(2) Iznosi iz stavka 1. ovoga članka odnose se na procijenjene vrijednosti bez poreza na dodanu vrijednost (PDV). 

Članak 8.
(1) Procijenjena vrijednost nabave mora biti valjano određena u trenutku početka postupka jednostavne nabave, ukoliko je to primjenjivo. Izračunavanje procijenjene vrijednosti nabave temelji se na ukupnom iznosu, bez PDV-a, uključujući sve opcije i moguća obnavljanja ugovora.

-  PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI MANJE OD 15.000,00 EUR 

Članak 9.
(1) Nabavu radova, roba i usluga procijenjene vrijednosti manje od 15.000,00 EUR, naručitelj provodi izdavanjem narudžbenice jednom gospodarskom subjektu temeljem dostavljene ponude. 

(2) Upit naručitelja za dostavom ponude kao i dostavljanje ponude od strane ponuditelja vrši se u pravilu elektroničkom poštom kao elektroničko sredstvo komunikacije. 
(3) Ponuda najmanje sadrži: naziv i sjedište ponuditelja, adresa, OIB, navod o tome je li ponuditelj u sustavu poreza na dodanu vrijednost, adresa za dostavu pošte, adresa e-pošte, kontakt osoba ponuditelja, broj telefona, predmet nabave, cijenu ponude bez poreza na dodanu vrijednost, iznos poreza na dodanu vrijednost, cijenu ponude s porezom na dodanu vrijednost, datum i potpis ponuditelja. 

(4) Ponuditelj izražava cijenu ponude brojkama, u eurima te moraju biti uračunati svi troškovi i popusti. 

(5) Postupak jednostavne nabave procijenjene vrijednosti manje od 15.000,00 eura provodi se zaključivanjem ugovora s jednim gospodarskim subjektom po vlastitom izboru, prihvatom ponude ili izdavanjem narudžbenice od ovlaštene osobe. 

(6) Narudžbenica najmanje sadrži podatke o naručitelju, vrsti robe, radova ili usluga koje se nabavljaju uz detaljnu specifikaciju jedinice mjere, količina, jediničnih cijena te ukupnih cijena, roku i mjesto isporuke, načinu i roku plaćanja i gospodarskom subjektu kojemu se narudžbenica izdaje. 

(7) Narudžbenicu potpisuje čelnik tijela. 

- PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 15.000,00 EURA, A MANJE OD 25.000,00 EURA ZA NABAVU ROBE I USLUGE ODNOSNO MANJA OD 45.000,00 EURA ZA NABAVU RADOVA 

Članak 10.
(1) Pripremu i provedbu postupaka jednostavne nabave provodi Stručno povjerenstvo za provedbu postupka jednostavne nabave naručitelja (u daljnjem tekstu: Povjerenstvo) koje imenuje Općinski načelnik svojom odlukom koji ima najmanje dva (2) člana.  

(2) Članovi stručnog povjerenstva sudjeluju u pripremi i provedbi postupka jednostavne nabave. 

(3) Najmanje jedan član Povjerenstva mora imati važeći certifikat iz područja javne nabave. 

(4) Obveze i ovlasti Povjerenstva su: 
- priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu, 
- provedba postupka jednostavne nabave putem EOJN RH sto obuhvaća: slanje Poziva za dostavu ponuda gospodarskim subjektima putem, otvaranje pristiglih ponuda, sastavljanje zapisnika o otvaranju ponuda, pregled i ocjena ponuda, odabir najpovoljnije ponude sukladno uvjetima propisanim dokumentacijom/uputama za prikupljanje ponuda, sastavljanje zapisnika o pregledu i ocjeni ponuda, rangiranje ponuda sukladno kriteriju za odabir ponuda, odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

(5) Članovi stručnog povjerenstva odgovorni su za zakonito i stručno provođenje postupka jednostavne nabave. 

Članak 11.
(1) Nabavu roba, radova i usluga procijenjene vrijednosti jednake ili veće od 15.000,00 EUR a manje od 25.000,00 eura za nabavu robe i usluge odnosno manja od 45.000,00 eura za nabavu radova naručitelj provodi putem modula jednostavne nabave u EOJN RH slanjem poziva za dostavu ponuda od najmanje tri (3) gospodarska subjekta ili javnom objavom u modulu jednostavne nabave u EOJN RH. 

(2) Iznimno, ovisno o prirodi predmeta jednostavne nabave i razini tržišnog natjecanja, poziv za dostavu ponuda može se uputiti samo 1 (jednom) gospodarskom subjektu, u sljedećim slučajevima: 
· U slučajevima koji uključuju situacije od izrazite žurnosti zbog nepredviđenih događaja; 
· Kada je to u skladu sa posebnim propisom ili pravilom kojim je regulirano obavljanje određenih usluga; 
· U slučaju ugovora koje zbog tehničkih ili umjetničkih razloga ili razloga povezanih sa zaštitom isključivih prava može izvršiti samo jedan gospodarski subjekt; 
· Kod zdravstvenih i socijalnih usluga, hotelskih i restoranskih usluga, konzultantskih usluga, usluga obrazovanja, usluga vještaka, kod kojih je uvjet da ponuditelj posjeduje ovlaštenje za obavljanje predmetnih poslova; 
· Kada je to potrebno radi dovršenja već započetih radova odnosno izvršenja usluga iz osnovnog ugovora, a da ukupno povećanje ne prelazi pragove propisane za provedbu postupaka jednostavne nabave propisane u čl. 12. st. 1. ZJN 2016; 
· U ostalim opravdanim slučajevima po odluci naručitelja. 

(3) Rok za dostavu ponuda ne smije biti kraći od 5 dana, od dana slanja poziva ili javne objave.
 
(4) Radi iznimne žurnosti, u slučaju elementarne nepogode i tehničko-tehnoloških i ekoloških katastrofa, jednostavne nabava procijenjene vrijednosti jednake ili veće od 15.000,00 EUR a manje od 25.000,00 eura za nabavu robe i usluge odnosno manja od 45.000,00 eura za nabavu radova provodi se primjenom članka 9. ovog Pravilnika. 

Članak 12.
(1) Naručitelj u pozivu za dostavu ponuda jednostavne nabava roba, radova i usluga procijenjene vrijednosti veće od 15.000,00 EUR bez PDV-a može odrediti razloge isključenja i uvjete sposobnosti ponuditelja. 

(2) Za nabavu roba, radova i usluga procijenjene vrijednosti jednake ili veće od 15.000,00 EUR a manje od 25.000,00 eura za nabavu robe i usluge odnosno manja od 45.000,00 eura za nabavu radova naručitelj može odgovarajućom primjenom odredbi ZJN 2016 odrediti osnove za isključenje gospodarskog subjekta i uvjete sposobnosti koji se mogu odnositi na sposobnost za obavljanje profesionalne djelatnosti, ekonomsku i financijsku sposobnost te tehničku i stručnu sposobnost, koje ponuditelj mora dokazati te način dokazivanja istih.

Članak 13.
(1) Naručitelj u postupku jednostavne nabave može od ponuditelja tražiti sljedeće vrste jamstva: 
- jamstvo za ozbiljnost ponude; 
- jamstvo za uredno ispunjenje ugovora; 
- jamstvo za otklanjanje nedostataka u jamstvenom roku.

(2) Neovisno o sredstvu jamstva koje je Naručitelj odredio, ponuditelj može dati novčani polog u traženom iznosu.

Članak 14.
(1) Kriterij za odabir ponude može biti najpovoljnija cijena ili ekonomski najpovoljnija ponuda. 

(2) Kriterij za odabir ponude određuje stručno povjerenstvo, a on mora biti poznat ponuditeljima. Kao kriterij ekonomski najpovoljnije ponude mogu se koristiti kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i slično, sukladno potrebama naručitelja. 

(3) Ukoliko je kriterij ekonomski najpovoljnija ponuda, naručitelj u Pozivu na dostavu ponuda ili u javnoj objavi mora naznačiti kriterije izračuna i relativni ponder koji dodjeljuje svakom pojedinom kriteriju. 

(4) Kriteriji za odabir ponude ne smiju biti diskriminirajući, moraju biti povezani s predmetom nabave te moraju omogućiti učinkovito nadmetanje. 

(5) Za odabir je dovoljna jedna ponuda koja udovoljava svim zahtjevima naručitelja.

Članak 15.
(1) Ponude se dostavljaju u elektroničkom obliku putem modula jednostavna nabava EOJN RH, osim dijelova ponude koji se dostavljaju u papirnatom obliku (jamstvo za ozbiljnost ponude, uzorci i sl.). 

(2) Otvaranje ponuda nije javno.

Članak 16.
(1) Pregled i ocjena ponuda tajni su do donošenja odluke Naručitelja. 

(2) Ponuditelji se mogu pozivati da dostave dopune i pojašnjenja ponude i dokumenata zahtijevanih u pozivu na dostavu ponuda, a postupanje u tim slučajevima mora biti u skladu sa načelima javne nabave. 

(3) Ako ponuditelj ne udovolji pozivu naručitelja iz prethodnog stavka ovog članka, naručitelj će njegovu ponudu odbiti.

(4) O postupku pregleda i ocjene ponuda sastavlja se Zapisnik o pregledu i ocjeni ponuda kojeg ponuditeljima dostavlja putem modula jednostavna nabava EOJN RH. 

(5) Naručitelj je obvezan, na osnovi rezultata pregleda i ocjene ponuda, odbiti ponudu za koju utvrdi da je nepravilna, neprikladna ili neprihvatljiva sukladno odredbama ZJN 2016.

Članak 17.
(1) Naručitelj je obvezan poništiti postupak jednostavne nabave ako: 
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije pokretanja postupka jednostavne nabave; 
· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije; 
· nije pristigla nijedna ponuda; 
· nakon isključenja ili odbijanja ponuda ne preostane nijedna valjana ponuda; 
· ako je cijena najpovoljnije ponude veća od procijenjene vrijednosti nabave, osim ako naručitelj ima ili će imati osigurana sredstva; 
· ako je to potrebno radi zaštite javnog interesa.
· 

Članak 18.
(1) Na osnovi rezultata pregleda i ocjene ponuda, naručitelj donosi odluku o odabiru, a ako postoje razlozi za poništenje postupka jednostavne nabave, naručitelj donosi odluku o poništenju postupka jednostavne nabave. 

(2) Odluka o odabiru donosi se u roku od 30 (trideset) dana od isteka roka za dostavu ponuda, a odluka o poništenju postupka donosi se u roku od 30 (trideset) dana od nastanka razloga za poništenje postupka. 

(3) Odluku o odabiru ili poništenju potpisuje odgovorna osoba Naručitelja. 

(4) Za donošenje odluke o odabiru dovoljna je jedna prihvatljiva ponuda. 

(5) Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je u modulu jednostavna nabava EOJN RH zaprimljena ranije. 

(6) Odluku o odabiru ponude ili odluku o poništenju postupka nabave, naručitelj dostavlja ponuditeljima objavom u modulu jednostavna nabava EOJN RH. 

(7) Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda. 

(8) Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja.

(9) Rok mirovanja iznosi tri (3) dana od dana dostave odluke ponuditeljima putem modula jednostavna nabava EOJN RH.

(10) Pravodobno izjavljeni prigovor odgađa sklapanje ugovora o jednostavnoj nabavi do donošenja odluke o prigovoru, osim u slučajevima iz stavka 11. ovoga članka kada se rok mirovanja ne primjenjuje.

(11) Rok mirovanja ne primjenjuje se u postupcima jednostavne nabave procijenjene vrijednosti jednake ili manje od 15.000,00 EUR, ako je u postupku sudjelovao samo jedan ponuditelj čija je ponuda ujedno i odabrana, u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.

(12) Odluka o odabiru odnosno odluka o poništenju postaje izvršna istekom roka mirovanja ako prigovor nije izjavljen, danom dostave odluke o odbacivanju ili odbijanju prigovora, danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje. 

(13) Nakon dostave odluke o poništenju postupka jednostavne nabave može se pokrenuti novi postupak jednostavne nabave. 

(14) Na odluku o odabiru ili poništenju postupka nabave dopušten je prigovor čelniku tijela u roku od 3 dana od dana objave odluke u modulu jednostavna nabava EOJN RH. 

(15) Izjavljeni prigovor odgađa sklapanje ugovora do donošenja odluke o prigovoru. 

(16) Prigovor mora sadržavati:
- podatke o ponuditelju, podnositelju prigovora(naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta)
- naziv i sjedište naručitelja
- predmet prigovora
- oznaku postupka jednostavne nabave,
- odluku koja se osporava,
- razloge osporavanja (obrazloženje).

(17) Ako prigovor ne sadrži sve gore navedene podatke, Naručitelj može pozvati ponuditelja da u primjerenom roku, koji ne može biti kraći od tri dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim.

(18) Nepravodoban, nedopušten ili neuredan prigovor odbacit će se uz obrazložen odgovor.

(19) O prigovoru odlučuje čelnik tijela u roku od 8 dana od dana primitka prigovora odlukom kojom prihvaća ili odbija dostavljeni prigovor.


Članak 19.
(1) Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.

(2) U slučaju da je u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave i provesti odgovarajući postupak javne nabave sukladno odredbama ZJN 2016. 











- PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 25.000,00 EURA, A MANJE OD 50.000,00 EURA ZA ROBU I USLUGE, ODNOSNO JEDNAKA ILI VEĆA OD 45.000,00 EURA A MANJE OD 100.000,00 EURA ZA RADOVE 

Članak 20.
(1) Postupak jednostavne nabave procijenjene vrijednosti jednake ili veće od 25.000,00 eura, a manje od 50.000,00 eura za robu i usluge, odnosno jednaka ili veća od 45.000,00 eura a manje od 100.000,00 eura za radove provodi se putem javne objave u modulu jednostavna nabava EOJN RH. 
(2) Ponudu za jednostavnu nabavu iz ovog članka može podnijeti svaki zainteresirani gospodarski subjekt. 

(3) Po završetku postupka jednostavne nabave, a temeljem odluke o odabiru ponude, sklapa se ugovor o nabavi koji potpisuje odgovorna osoba naručitelja. 

(4) Na postupak jednostavne nabave iz ovog članka na odgovarajući način se primjenjuju članci od 10. do 19. ovog Pravilnika, odnosno pravila propisana za postupak jednostavne nabave roba, radova i usluga procijenjene vrijednosti jednake ili veće od 15.000,00 EUR a manje od 25.000,00 eura za nabavu robe i usluge odnosno manja od 45.000,00 eura za nabavu radova, ako nisu u suprotnosti s ovim člankom.

VI. SKLAPANJE I IZVRŠENJE UGOVORA O JEDNOSTAVNOJ NABAVI 

Članak 21.
(1) Ugovor o nabavi mora biti u skladu s uvjetima određenima u Pozivu na dostavu ponuda ili javnom objavom i odabranom ponudom. 

(2) Naručitelj će nadzirati izvršenje ugovora o nabavi u skladu s uvjetima iz poziva na dostavu ponuda ili javne objave i prihvaćene ponude te će u tu svrhu odrediti ovlaštenog predstavnika zaduženog za praćenje provedbe ugovora.

(3) Ugovorne strane sklapaju ugovor o nabavi u pisanom obliku najkasnije u roku od trideset (30) dana od završetka postupka. Pisani oblik važi i za sve kasnije izmjene i/ili dopune ugovora o nabavi. 

(4) Izmjene ugovora o nabavi za vrijeme njegova trajanja su dopuštene pod uvjetom da se ne mijenja pravna priroda ugovora, kao i opseg i priroda predmeta nabave. 

(5) Izmjene ugovora obvezno se sklapaju u pisanom obliku. 

(6) Ugovor o nabavi naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi Zakona kojim se uređuju obvezni odnosi.







VII. IZUZEĆA, REZERVIRANI UGOVORI I TAJNOST PODATAKA

Članak 22.
(1) Ovaj Pravilnik se ne primjenjuje na ugovore o jednostavnoj nabavi (izuzeća) za predmete nabave definirane u članku 30. ZJN 2016 na koje se primjenjuje izuzeće od postupka javne nabave. 

VIII. PROJEKTNI NATJEČAJ

Članak 23.
(1) Projektni natječaj je posebni režim nabave na čiju provedbu se na odgovarajući način primjenjuju odredbe ZJN 2026 koje se odnose na projektni natječaj kao i odredbe ovog Pravilnika koje se odnose na postupke jednostavne nabave. 


IX. OSTALE ODREDBE 

Članak 24.
(1) Pri provođenju postupaka po ovom Pravilniku potrebno je pridržavati se načela javne nabave sukladno propisima o javnoj nabavi. 

(2) Obvezni odnosi koji nastanu prema ovom Pravilniku obvezuju ugovorne strane danom sklapanja odgovarajućeg ugovora u pisanom obliku u kojem obliku moraju biti sve izmjene i dopune takvog ugovora. Značaj sklapanja ugovora ima i izdavanje narudžbenice ili prihvat ponude od strane naručitelja. 

(3) U odnosima Naručitelja i gospodarskih subjekata ovaj Pravilnik ima učinak općih uvjeta za sklapanje ugovora. 

(4) U slučaju kada se nabava financira sredstvima Europske unije ili nacionalnim sredstvima, Naručitelj će primijeniti upute u vezi s postupkom nabave koje utvrdi nadležno tijelo koje dodjeljuje bespovratna sredstva ili financira projekt. 

(5) Za sva pitanja koja nisu uređena ovim Pravilnikom, primjenjuju se odredbe ZJN 2016, relevantni podzakonski propisi iz područja javne nabave, odredbe Zakona o obveznim odnosima te ostali propisi koji se, s obzirom na narav i predmet nabave, primjenjuju u konkretnom slučaju. 

(6) Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave. 









Članak 25.
(1) Naručitelj obvezan je cjelokupnu dokumentaciju o svakom postupku jednostavne nabave čuvati najmanje četiri godine od dana sklapanja ugovora ili izrade narudžbenice. 

X. PRIJELAZNE I ZAVRŠNE ODREDBE 

Članak 26.
(1) Stupanjem na snagu ovog Pravilnika, prestaje važiti Pravilnik o provedbi postupka jednostavne nabave („Službeni glasnik“ Općine Stankovci, broj 7/24). 

Članak 27.
(1) Postupci jednostavne nabave pokrenuti prije početka primjene ovog Pravilnika dovršit će se prema pravilima koja su bila na snazi u vrijeme njihova pokretanja.

(2) Ovaj Pravilnik objavit će se u Službenom glasniku Općine Stankovci i na internetskoj stranici www.stankovci.hr 

Članak 28.
(1) Ovaj Pravilnik stupa na snagu osmoga dana od dana objave u Službenom glasniku Općine Stankovci, a primjenjuje se na postupke jednostavne nabave pokrenute od 1. rujna 2026. godine. 



Predsjednik Općinskog vijeća
Marko Savić

